Dr Johanita Kirsten, senior-lektor in Afrikaanse Taalkunde aan die Skool vir Tale by Noordwes-Universiteit sê: “Ons verwag dat die studentegetalle ’n bietjie gaan styg volgende jaar, aangesien ons tans materiaal ontwikkel vir ’n nuwe module in Praktiese Afrikaans wat hier by ons en op die Potchefstroom-kampus gaan loop, wat slegs ’n eerstejaarsmodule is en gemik is op studente wat nie Tale studeer nie.”
Prof. Visagie verduidelik dat die meeste studente in ŉ bepaalde vak studeer omdat daar na hulle oordeel werksgeleenthede is wat aan daardie vak gekoppel is. “Tans is dit so dat die onderwys heelwat werksgeleenthede vir Afrikaansonderwysers bied. Afrikaans bly ook lewenskragtig in die mediawêreld en ŉ groot aantal Afrikaanse boeke word jaarliks deur die verskillende uitgewersmaatskappye gepubliseer. Daar is ook in die akkommodasiebedryf en in die versekeringswese ŉ interessante ontwikkeling met die totstandkoming van maatskappye wat hulle spesifiek in Afrikaans op die Afrikaanssprekende publiek rig. Hierdie inisiatiewe dra by tot die ekonomiese lewenskragtigheid van Afrikaans as taal.”